Kampfiksing: Frykter «bulgarske tilstander»
Det slo ned som en bombe i norsk idrett da det ble utløst alarm om mulig kampfiksing i to kamper i første divisjon i juni. Som VG har avdekket granskes nå saker helt tilbake til år 2000. Kampfiksing er også et hett tema internasjonalt. Tilstandene i italiensk fotball er godt kjent, men det er de pilråtne forholdene i øst-europeisk fotball som har fått de nordiske lotteritilsynene til å reagere. - Det man ser i for eksempel Bulgaria, der fotballen er fullstendig korrumpert og det har gått så langt at publikum slutter å komme og foreldre advarer barna sine mot å begynne med fotball, er et skrekkeksempel, sier direktør i Lotteritilsynet Atle Hamar til VG. I rapporten «Black Book Eastern Europe», som er utgitt av den internasjonale spillerorganisasjonen FIFPro og er basert på intervjuer med 3200 profesjonelle fotballspillere i 12 land i Sør- og Øst-Europa, påpekes sammenhengen mellom dårlige lønnsforhold og faren for kampfiksing: * 41 prosent fikk ikke lønn til avtalt tid. Over halvparten fikk ikke utbetalt bonuser til avtalt tid. * 12 prosent har vært utsatt for forsøk på å delta i kampfiksing. 24 prosent sier de kjenner til kampfiksing i sin egen liga. * 55 prosent av alle som ikke fikk lønn i rett tid er blitt utsatt for forsøk på å delta i kampfiksing. - Denne rapporten danner et nyttig bakteppe for alle som jobber med norsk fotball. Jeg håper virkelig aldri Norge kommer dit at vi får slike tilstander, sier Hamar. - Samtidig har vi sett de første norske sakene i sommer, og vet nå at det har foregått også bakover i tid. De norske forholdene er trolig knyttet til internasjonal kriminalitet, fortsetter han. Som VG tidligere har skrevet etterforsker politiet om den norske kampfiksingsaken kan ha sitt utspring i et kriminelt miljø i Sverige. - Svenskene har ikke hatt en egen sak enda, men i Finland har man sett litt av det samme som vi har opplevd, sier Hamar. Nå går de nordiske pengespilltilsynene sammen om å etablere et samarbeid for å utveksle informasjon og vurdere mulige reguleringer. Det norske lotteritilsynet har fått ansvaret for å finne et felles mandat og lede arbeidet. Kampfiksingen i Norge har skapt oppsikt, forklarer Hamar. Britiske «Gambling Commission» har bedt om en rapport om de norske forholdene, som skal legges fram på en internasjonal konferanse i Singapore senere i år. - Jeg har blant annet sendt dem en rekke klipp av avsløringene i VG, sier Hamar.
De nordiske lotteritilsynene frykter at kampfiksing skal feste grep om fotballen, og ødelegge den på samme måte som i Øst-Europa.